Reisversekering - Jou Geld | Solidariteit WêreldJou Geld | Solidariteit Wêreld
Tuis › Artikels › Reisversekering
Met die geleidelike oopstel van internasionale reise na die inperkingstyd oorweeg jy dalk 'n vakansie mits die nuwe reëls aangaande kwarantyn en jou sak dit gaan toelaat. Die prys van jou kaartjie en verwante reiskoste stel jou in die versoeking om te besuinig op jou reisversekering, maar is dit 'n wyse besluit?
Wanneer moet jy versekering uitneem? Koop vir internasionale reise. Beskou jou vakansie soos 'n belegging, en daarom behoort die finansies daaraan verbonde beskerm te word deur 'n versekeringspolis. 'n Polis bied jou finansiële sekuriteit en reisbystand en beskerm jou teen onvoorsiene dinge, groot finansiële uitgawes soos mediese koste, verlore baggasie, vlugkansellasies, bote wat nie kan vasmeer nie, natuurrampe en oorloë.
Die meeste versekeringsmaatskappye se vaste beleid was dat hulle uitbetalings sal oorweeg waar iets onbekend, onvoorsien en onverwags is. Covid-19 was reeds vroeg al in 2020 bekend en verwag en daarom het maatskappye nie eise uitbetaal nie en baie reisigers het groot finansiële uitgawes gehad.
Daar is maatskappye wat hulle Covid-19-reisbeleid aangepas het en dit is wys om die fynskrif ten opsigte daarvan noukeuring deur te gaan en seker maak dat die reispolis jou behoeftes pas en dat jy verstaan wat gedek word en wat nie.
Omdat Covid waarskynlik nog lank met ons gaan wees, is die algemene reël dat indien jy jou kaartjie maande vooruit bespreek en betaal het en mits jy 'n kansellasiepolis het en jy Covid opdoen voor jy vertrek, die maatskappy jou eis sal ondersoek mits jy 'n amptelike gedokumenteerde diagnose kan toon as bewys. Indien jy Covid opdoen terwyl jy op reis is, sal jou polis jou hospitalisasie dek vir Covid-9-behandeling indien jy bevestigende dokumente kan toon. Die fynskrif sê egter dat indien jy nie jou versekeraar kontak vir magtiging voordat jy opgeneem word vir behandeling nie, jou eis óf nie gedek word nie óf 'n standaard- klein bedrag sal betaal word.
Die meeste versekeraars is traag om dekking te bied vir Covid maar sommige sal wel op voorwaarde dat jou eindbestemming nie op die lys is vir nienoodsaaklike reis nie. Sommige versekeraars verskaf dekking vir uitgestrekte verblyf vir onvoorsiene redes soos kwarantyn, maar weereens moet jy die fynskrif lees.
Indien jy jou kaartjie per kredietkaart koop, bied die bank ook bykomende beperkte dekking. Vergewis jouself van wat die dekking bied en vul dit aan met 'n bykomende polis vir mediese kansellasie en verlorebaggasiedekking.
Jou polis sal dekking bied vir normale vakansieaktiwiteite maar nie vir professionele sport of waaghalsige aktiwiteite soos rotsklim nie, maar jy kan gaan ski en skubaduik mits jy gekwalifiseerd is en saam met 'n gelisensiëerde instrukteur gaan.
Indien jy Amerika wil besoek, is dit raadsaam om 'n polis uit te neem uitsluitlik vir Amerika en onderskryf deur 'n Amerikaanse maatskappy. Jy kan dit vooraf bekom of by aankoms op 'n lughawe, maar jy sal versoek word om 'n Covid-19-vry-sertifikaat te toon.
Jou lugredery kan ook Covid-19-dekking bied wat hospitalisasie en kwarantyn vir 14 dae sal dek mits jy binne sekere dae vlieg.
Dit is raadsaam om verskillende polisdekkings te vergelyk vir jou behoeftes, jou te vergewis wat jou bank en mediese fonds bied en wat hul voorwaardes is. Hou te alle tye telefoonnommers byderhand indien jy jou versekeringsmaatskappy in kennis moet stel van enige noodsituasie. Kontak die ambassade van jou bestemmingsland om seker te maak dat jy wel welkom sal wees daar en wat hulle toegangsvereistes is.